มอบ13แบงก์บูมตราสารหนี้ปั้นสภาพคล่อง
คลังจ้างสถาบันการเงินบูมตลาดตราสารหนี้
29 ส.ค. 2555

คลังจ้างสถาบันการเงินบูมตลาดตราสารหนี้
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า กระทรวงการคลังได้แต่งตั้งสถาบันการเงิน 13 แห่ง เป็นผู้ค้าหลักสำหรับธุรกรรมประเภทซื้อขายขาดของกระทรวงการคลัง เพื่อให้ทำหน้าที่เป็นผู้สร้างสภาพคล่องให้ตลาดตราสารหนี้ เริ่ม 1 ต.ค.นี้
หน้าที่ของสถาบันการเงิน ได้แก่ การเข้าร่วมประมูลพันธบัตรรัฐบาลอย่างสม่ำเสมอ การได้รับจัดสรรการประมูลพันธบัตรรุ่นที่กระทรวงการคลังกำหนดในตลาดแรก และการรักษาสัดส่วนการซื้อขายพันธบัตรรัฐบาลรุ่นที่กระทรวงการคลังกำหนดในตลาดรองไม่น้อยกว่า 5% รวมถึงการมีส่วนร่วมในการพัฒนาตลาดตราสารหนี้ในมิติต่างๆ ซึ่งกระทรวงการคลังจะมีการกำกับ ติดตาม และการประเมินผลการทำหน้าที่ในตลาดแรกและตลาดรองอย่างต่อเนื่อง 
ขณะที่สิทธิประโยชน์ที่สถาบันการเงินได้รับ คือ การเข้าประมูลพันธบัตรรัฐบาลรุ่นอายุ 5 ปี เป็นคู่ค้าของธนาคารแห่งประเทศไทย (ธปท.) ในการซื้อขายตราสารหนี้ในตลาดรอง เป็นคู่ค้าของกระทรวงการคลังในการทำธุรกรรมต่างๆ 
สถาบันการเงินที่ได้รับการคัดเลือก ประกอบด้วย ธนาคารกรุงเทพ กรุงไทย กสิกรไทย เจ.พี.มอร์แกน เชส สาขากรุงเทพฯ ซิตี้แบงก์ เอ็น.เอ. ดอยช์แบงก์ เอจี สาขากรุงเทพฯ เดอะ รอยัล แบงก์ ออฟ สกอตแลนด์ เอ็น.วี. ทหารไทย ไทยพาณิชย์ บีเอ็นพี พาริบาส์ สาขากรุงเทพฯ สแตนดาร์ดชาร์เตอร์ด (ไทย) ธนาคารเอชเอสบีซี และบริษัทหลักทรัพย์เคจีไอ